Diari Oficial de la Generalitat Valenciana


Sumari del DOGV 7905, del 27-10-2016 (2016/8455)

RESOLUCIÓ de 25 d'octubre de 2016, del director general del Servei Valencià d'Ocupació i Formació, per la qual es convoquen per a l'exercici 2016 les subvencions destinades a finançar la contractació d'agents d'ocupació i desenvolupament local a la Comunitat Valenciana, regulades en l'Ordre 18/2016, de 29 de setembre, de la Conselleria d'Economia Sostenible, Sectors Productius, Comerç i Treball.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7905

Data del DOGV
:   27-10-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/8455


Data del document
:   25-10-2016

Organisme emissor
:   Servei Valencià d'Ocupació i Formació

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública

RESOLUCIÓ de 25 d'octubre de 2016, del director general del Servei Valencià d'Ocupació i Formació, per la qual es convoquen per a l'exercici 2016 les subvencions destinades a finançar la contractació d'agents d'ocupació i desenvolupament local a la Comunitat Valenciana, regulades en l'Ordre 18/2016, de 29 de setembre, de la Conselleria d'Economia Sostenible, Sectors Productius, Comerç i Treball. [2016/8455]  
En el Diari Oficial de la Generalitat Valenciana de 3 d'octubre de 2016, es va publicar l'Ordre 18/2016, de 29 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades a la contractació d'agents d'ocupació i desenvolupament local a la Comunitat Valenciana, i es modifica l'Ordre 5/2015, de 5 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades a finançar el manteniment dels agents d'ocupació i desenvolupament local a la Comunitat Valenciana, per a la convocatòria de les quals hi ha crèdit disponible en la línia S2941000, Ocupació pública i desenvolupament local, del subprograma 322.51, Foment d'Ocupació, del pressupost del Servei Valencià d'Ocupació i Formació (d'ara en avant SERVEF) per a 2016.  
L'article 6.1 de l'Ordre 18/2016, de 29 de setembre, estableix que en aplicació de l'article 11 de la Llei 3/2000, de 17 d'abril, de creació del Servei Valencià d'Ocupació i Formació, pel qual es permet que tant l'activitat subvencionada com la despesa que hi siga inherent podran estendre's durant l'exercici següent a aquell en què s'atorgue l'ajuda, sempre que l'activitat s'haguera iniciat l'any de concessió, el període subvencionable s'estendrà per un període d'un any, sense que puga excedir la data terme que establisca cada convocatòria. Per la seua banda, la disposició addicional segona de l'Ordre 18/2016, de 29 de setembre, estableix que, quan raons de gestió pressupostària ho aconsellen i, en tot cas, a fi d'harmonitzar aquesta actuació amb l'Ordre 5/2015, de 5 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades a finançar el manteniment dels agents d'ocupació i desenvolupament local a la Comunitat Valenciana, les convocatòries podran modular el període subvencionable establit en l'article 6.1.  
Atés que la publicació de l'Ordre 18/2016, de 29 de setembre, ha tingut lloc en un moment extraordinàriament avançat de l'exercici pressupostari, resulta aconsellable, fent ús de la previsió establida en la disposició addicional esmentada, limitar el període subvencionable d'aquesta convocatòria fins al 31 de març de 2017. Per a justificar aquesta limitació ha de considerar-se que si el període subvencionable s'estenguera durant 12 mesos, resultaria materialment impossible que la liquidació final de les subvencions poguera produir-se en l'exercici 2017. Com a conseqüència del nou règim de pagaments anticipats establit en la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, aquesta circumstància determinaria que les subvencions acabarien finançant-se amb pressupost de l'exercici 2018, de manera que la Generalitat acabaria patint una pèrdua de recursos, ja que el programa es dota amb fons procedents de la Conferència Sectorial d'Ocupació i Assumptes Laborals. Amb la limitació establida per a aquesta convocatòria s'aconsegueix, així mateix, harmonitzar els períodes subvencionables regulats en l'Ordre 18/2016, de 29 de setembre, i en l'Ordre 5/2015, de 5 d'octubre, a la convocatòria de les quals, en 2017, podran optar les entitats que resulten beneficiàries d'aquesta resolució.  
Aquestes subvencions són compatibles amb el mercat comú i no estan subjectes a comunicació o notificació a la Comissió Europea en no resultar-hi aplicable el que estableix l'article 107.1 del Tractat de Funcionament de la Unió Europea perquè estan destinades a entitats públiques per a la dinamització i promoció econòmica del territori i, per tant, no poden afectar els intercanvis comercials perquè no falsegen ni amenacen falsejar la competència.  
En virtut del que s'exposa i de conformitat amb l'article 160.4.b de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, resolc:  
  
Primer. Convocatòria 2016  
1. Convocar les subvencions destinades a finançar la contractació de nous agents d'ocupació i desenvolupament local en 2016, regulades en l'Ordre 18/2016, de 29 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades a la contractació d'agents d'ocupació i desenvolupament local a la Comunitat Valenciana, i es modifica l'Ordre 5/2015, de 5 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades a finançar el manteniment dels agents d'ocupació i desenvolupament local a la Comunitat Valenciana (DOCV 03.10.2016).  
2. Aquestes subvencions es finançaran a càrrec del capítol 4, codi de línia S2941000, del subprograma 322.51, Foment d'Ocupació, per un import global màxim de 400.000,00 euros, fons procedents del Servei Públic d'Ocupació Estatal, d'acord amb la distribució provincial de crèdits següent, que té caràcter estimatiu.  
Alacant: 155.160 euros.  
Castelló:43.360 euros.  
València: 201.480 euros.  
3. L'alteració de la distribució estimativa de la dotació no necessitarà una nova convocatòria. No obstant això, aquesta alteració serà objecte de publicació en el Diari Oficial de la Generalitat Valenciana amb caràcter previ a la resolució de concessió, sense que aquesta publicitat implique l'obertura de termini per a presentar noves sol·licituds ni l'inici d'un nou còmput de termini per a resoldre.  
  
Segon. Objecte i àmbit  
Aquesta convocatòria té per objecte la concessió de subvencions destinades a la contractació de nous agents d'ocupació i desenvolupament local (AEDL) en l'àmbit territorial de la Comunitat Valenciana.  
  
Tercer. Beneficiaris i condicions  
1. Podran ser beneficiàries les corporacions locals de la Comunitat Valenciana o les entitats subjectes a dret públic dependents o vinculades a aquestes que exerciren competències en matèria d'ocupació.  
  
2. No podran ser beneficiàries les entitats que incórreguen en alguna de les prohibicions establides en els apartats 2 i 3 de l'article 13 de la Llei General de Subvencions.  
  
Quart. Període subvencionable i quantia de la subvenció  
1. El període subvencionable s'estendrà com a màxim entre l'1 de desembre de 2016 i el 31 de març de 2017. En tot cas, la contractació del nou agent d'ocupació i desenvolupament local haurà de tenir lloc en 2016.  
2. La quantia de la subvenció pujarà al 80 % dels costos laborals de l'agent d'ocupació i desenvolupament local, inclosa la cotització empresarial a la Seguretat Social. Únicament s'entendrà com a cost salarial les percepcions econòmiques per la prestació del servei, excloent-ne dietes, indemnitzacions i bestretes com a conseqüència de l'activitat laboral, retribucions de vacances no gaudides o altres percepcions que no tinguen la condició de salarials.  
3. Sense perjudici del que disposa l'apartat 2, la quantia de la subvenció no podrà superar els 7.840 euros per a un període de quatre mesos. El dit import operarà com a límit per a contractacions a jornada completa; en el cas de contractes a temps parcial o de durada inferior a quatre mesos, el dit import es reduirà de manera proporcional segons el període de temps treballat.  
  
Cinqué. Forma i termini de presentació de sol·licituds  
1. Les sol·licituds es formalitzaran en impresos normalitzats, que es presentaran en la corresponent direcció territorial del SERVEF, sense perjudici de poder presentar-les en la resta de llocs previstos en la normativa de procediment administratiu comú. Així mateix, podrà fer-se la presentació telemàtica de les sol·licituds a través de la pàgina web del SERVEF, www.servef.gva.es, en l'enllaç «Sol·licitud telemàtica» que hi ha associat a cada ajuda publicada. Per a això, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós admesos per la seu electrònica de la Generalitat, https://sede.gva.es.  
2. El termini per a la presentació de les sol·licituds serà de 15 dies naturals, a comptar des de l'endemà de la publicació d'aquesta resolució en el Diari Oficial de la Generalitat Valenciana.  
3. De conformitat amb el que disposa l'article 4.5 de l'Ordre 18/2016, de 29 de setembre, el nombre d'agents d'ocupació i desenvolupament local que pot sol·licitar-se es limita a un, amb caràcter general; a dos, en el cas d'entitats locals supramunicipals en l'àmbit d'actuació de les quals figuren inscrites almenys 10.000 persones desocupades, i a tres, en el cas d'entitats locals d'àmbit provincial.  
  
Sisé. Documentació que ha d'acompanyar la sol·licitud  
1. Les sol·licituds hauran d'anar acompanyades de la documentació següent:  
a) Certificat de l'acord de l'òrgan competent de l'entitat sol·licitant de l'aprovació del projecte per al qual se sol·licita la subvenció.  
  
b) Certificat del secretari o interventor de la corporació local o òrgan corresponent de les entitats dependents o vinculades a aquesta, on conste que l'entitat disposa d'assignació pressupostària per a fer-se càrrec de les partides no subvencionades pel SERVEF.  
c) Dades de domiciliació bancària segons model normalitzat, quan es tracte d'un nou compte.  
d) Certificat del secretari o interventor de l'entitat o òrgan corresponent de les entitats dependents o vinculades a aquesta relatiu a no haver percebut altres subvencions, ajudes, ingressos o recursos que puguen concórrer amb les subvencions establides en aquesta convocatòria.  
  
e) Declaració responsable del representant legal de l'entitat sol·licitant que aquesta no està sotmesa a les prohibicions per a obtenir la condició de beneficiari establides en els apartats 2 i 3 de l'article 13 de la Llei General de Subvencions.  
f) Projecte en model normalitzat on s'arreplegaran els objectius que es pretén aconseguir per al període pel qual se sol·licita l'ajuda.  
g) Si és el cas, acreditació de la participació de l'entitat sol·licitant en projectes finançats per organitzacions públiques internacionals.  
  
h) Si és el cas, acreditació de l'aplicació de clàusules socials en procediments de la competència de l'entitat sol·licitant.  
i) Si és el cas, acreditació que l'entitat sol·licitant ha concertat la seua política en matèria d'ocupació i desenvolupament local amb els agents socials més representatius i altres actors clau del territori.  
2. Si l'entitat sol·licitant és una entitat dependent o vinculada a una corporació local, haurà d'adjuntar addicionalment la documentació acreditativa i identificativa tant de l'entitat sol·licitant com del seu representant.  
3. La presentació de la sol·licitud comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social. No obstant això, es podrà denegar o revocar aquest consentiment efectuant la comunicació escrita al SERVEF en aquest sentit. En aquest cas, hauran de presentar-se certificats positius de l'Agència Estatal de l'Administració Tributària, de la Conselleria d'Hisenda i Model Econòmic, i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social.  
  
Les corporacions locals podran presentar una declaració responsable en substitució d'aquests certificats, d'acord amb l'article 24 del Reglament de la Llei General de Subvencions, aprovat pel Reial Decret 887/2006, de 21 de juliol.  
  
Seté. Instrucció i procediment de concessió  
1. La concessió d'aquestes subvencions es tramitarà en règim de concurrència competitiva, per a la qual cosa es consideraran els criteris de valoració establits en el resolc huité.  
2. La instrucció correspondrà als serveis territorials competents en matèria d'ocupació del SERVEF.  
3. L'òrgan instructor podrà demanar als interessats l'aportació addicional de tots els documents i dades aclaridores que estime necessàries per a resoldre la sol·licitud presentada.  
4. Examinades les sol·licituds, l'òrgan instructor emetrà un informe on farà constar que els beneficiaris compleixen tots els requisits necessaris per a la concessió de les ajudes.  
5. En cada direcció territorial del SERVEF es constituirà un òrgan col·legiat integrat per la persona titular del servei territorial competent en matèria d'ocupació o persona que designe per a la seua substitució, que el presidirà; dos vocals, i un secretari, amb veu però sense vot. Els vocals i el secretari seran designats per la persona titular de la direcció territorial del SERVEF entre funcionaris adscrits al servei territorial competent en matèria d'ocupació. L'òrgan col·legiat emetrà un informe on es concrete el resultat de l'avaluació efectuada.  
6. La proposta de concessió serà formulada a l'òrgan concedent per l'òrgan col·legiat a través de l'òrgan instructor.  
  
Huité. Criteris de valoració  
1. L'òrgan col·legiat aplicarà els següents criteris de valoració de les sol·licituds.  
a) Si l'entitat sol·licitant ha concertat la seua política en matèria d'ocupació i desenvolupament local amb els agents socials més representatius i altres actors clau del territori: 10 punts.  
b) Si l'entitat sol·licitant té caràcter supramunicipal: 20 punts.  
c) Persones registrades com a desocupades en els centres SERVEF d'ocupació en l'àmbit geogràfic on projecta actuar l'entitat sol·licitant: fins a 20 punts, a raó de 0,5 punts per cada 250 desocupats.  
  
d) Població de l'àmbit geogràfic on projecta actuar l'entitat sol·licitant: fins a 20 punts, a raó de 0,5 punts per cada 1.000 habitants.  
  
e) Projecte de l'entitat sol·licitant: fins a 20 punts, segons aspectes com el caràcter innovador, els mitjans materials disponibles, l'atenció a col·lectius vulnerables, el treball en xarxa i altres de caràcter anàleg.  
  
f) Inclusió de l'àmbit geogràfic on projecta actuar l'entitat sol·licitant en el sistema rural, segons l'estratègia de la Comunitat Valenciana: fins a 20 punts.  
g) Inexistència en l'entitat sol·licitant d'AEDL subvencionat pel SERVEF en els dos exercicis precedents al de la convocatòria: 10 punts.  
  
h) Inexistència d'AEDL subvencionat pel SERVEF en l'àmbit geogràfic on projecta actuar l'entitat sol·licitant: fins a 20 punts.  
  
i) Haver participat l'entitat sol·licitant dins dels tres exercicis precedents al de la convocatòria en projectes finançats per organitzacions públiques internacionals: 10 punts.  
j) Aplicació per l'entitat sol·licitant de clàusules socials en procediments de la seua competència: 5 punts.  
2. En el cas d'actuacions supramunicipals, la puntuació dels criteris establits en les lletres f i h de l'apartat anterior es determinarà en proporció al nombre de desocupats dels municipis inclosos en l'àmbit geogràfic que complisquen els dits criteris.  
  
Nové. Resolució i recursos  
1. La competència per a resoldre les sol·licituds presentades correspon per delegació a la persona titular de la Direcció General d'Ocupació i Formació.  
2. La resolució de concessió determinarà la quantia concedida i incorporarà, si és el cas, les condicions, obligacions i determinacions accessòries a què, en coherència amb els objectius establits en el Pla Anual de Política d'Ocupació, haja d'ajustar-se el beneficiari.  
3. El termini per a resoldre i notificar la resolució procedent serà de tres mesos, comptats a partir de l'endemà de l'entrada de la sol·licitud en qualsevol dels registres del SERVEF. Transcorregut aquest termini sense que s'haja dictat una resolució expressa, la sol·licitud podrà entendre's desestimada per silenci administratiu.  
4. La resolució posarà fi a la via administrativa i contra aquesta podrà interposar-se un recurs potestatiu de reposició davant de la Direcció General del SERVEF en el termini d'un mes a partir de l'endemà de la notificació, d'acord amb els articles 123 i 124 de la Llei 39/2015, d'1 d'octubre, del Procediment Administratiu Comú de les Administracions Públiques, o un recurs contenciós administratiu en el termini de dos mesos davant del jutjat contenciós administratiu competent, de conformitat amb els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Desé. Mitjà de notificació  
Les resolucions i els actes de tràmit es notificaran per correu certificat.  
  
Onzé. Pagament anticipat  
1. Una vegada concedida l'ajuda i justificada la contractació dels nous agents d'ocupació i desenvolupament local, podrà anticipar-se el pagament del 30 % de la subvenció concedida.  
2. En el cas d'administracions públiques de caràcter territorial i d'organismes públics dependents o vinculats a aquestes, el pagament anticipat no requerirà la constitució de garanties.  
3. Els rendiments financers que es generen pels fons lliurats als beneficiaris no incrementaran l'import de la subvenció concedida, atesa l'escassa quantia i la dificultat de la seua aplicació a les activitats subvencionades i del seu seguiment i control.  
  
Dotzé. Justificació de la subvenció  
1. En el termini de dos mesos des de la finalització del període subvencionat, els beneficiaris hauran de presentar a la direcció territorial del SERVEF el compte justificatiu de la subvenció concedida, que contindrà els documents següents:  
a) Informe sobre l'activitat exercida pels agents d'ocupació i desenvolupament local durant el període subvencionat, on s'especificaran i quantificaran els objectius aconseguits respecte dels declarats en el projecte i els que haja pogut assignar el SERVEF.  
b) Nòmines de l'agent d'ocupació i desenvolupament local i justificants del càrrec en compte o ordre de transferència.  
c) TC2 i rebut de liquidació de cotitzacions i els justificants acreditatius del pagament.  
d) Declaració de retencions i ingressos a compte de l'IRPF (model 111) corresponent al període subvencionat i els justificants acreditatius del pagament.  
e) Certificat del secretari o interventor de la corporació local o òrgan corresponent de les entitats dependents o vinculades a aquesta relatiu a altres ingressos, recursos, fons propis o subvencions que hagen finançat l'activitat subvencionada, amb indicació del concepte, l'import i la procedència, i acreditació de l'aplicació d'aquests fons a l'activitat subvencionada.  
f) Si és el cas, justificant del reintegrament dels fons no utilitzats, on hauran de constar la identificació de l'entitat beneficiària i el número d'expedient.  
g) La documentació requerida per al pagament, establida en el resolc tretzé, exceptuant-ne l'assenyalada en l'apartat, 3 si s'hi haguera aportat amb anterioritat.  
2. Als efectes de control, l'entitat beneficiària haurà de conservar el resum anual de retencions i ingressos a compte sobre rendiments del treball (model 190) i la declaració de retencions i ingressos a compte de l'IRPF (model 111) la presentació dels quals tinga lloc una vegada vençut el termini de justificació.  
  
Tretzé. Requisits per als pagaments  
1. El pagament de la subvenció, tant l'anticipat com el derivat de la comprovació del compte justificatiu, requerirà que el beneficiari complisca els requisits següents:  
a) Estiga al corrent en el compliment de les seues obligacions tributàries i davant de la Seguretat Social i no siga deutor per resolució de procedència de reintegrament.  
b) Estiga al corrent en el compliment de l'obligació de rendició dels seus comptes anuals a la Sindicatura de Comptes.  
2. Als efectes del que disposa l'apartat anterior, el beneficiari haurà d'aportar una declaració responsable relativa a l'article 34.5 de la Llei General de Subvencions i acreditar el compliment de les obligacions tributàries i davant de la Seguretat Social, actualitzat en la data de les propostes de pagament, en els termes establits en el resolc sisé; i l'òrgan gestor obtindrà, de la Sindicatura de Comptes, el certificat sobre el compliment de l'obligació de rendició de comptes anuals.  
3. El pagament anticipat requerirà la presentació amb caràcter addicional de la documentació següent en relació amb els nous agents d'ocupació i desenvolupament local:  
a) Acta de selecció i llista de persones candidates remesa pel centre SERVEF d'ocupació.  
b) Contracte de treball i la seua comunicació al centre SERVEF d'ocupació.  
c) Alta en la Seguretat Social i informe de dades per a la cotització (Idc).  
  
Catorzé. Liquidació de la subvenció  
La liquidació final de la subvenció es produirà una vegada comprovat el compte justificatiu de la subvenció concedida.  
  
Quinzé. Resolució de pagament i incidències  
La competència per a efectuar el reconeixement de les obligacions i la proposta de pagament de la subvenció concedida, així com per a resoldre les incidències de qualsevol naturalesa que es produïsquen després de la concessió de les ajudes correspon per delegació a la persona titular de la direcció territorial del SERVEF.  
  
Contra aquesta resolució, que esgota la via administrativa, podrà interposar-se un recurs contenciós administratiu en el termini de dos mesos, a comptar des de l'endemà de la publicació, davant del corresponent jutjat contenciós administratiu competent, d'acord amb el que estableixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'aquest mateix òrgan en el termini d'un mes, computat en els mateixos termes, de conformitat amb el que disposen els articles 123 i 124 de la Llei 39/2015, d'1 d'octubre, del Procediment Administratiu Comú de les Administracions Públiques. Tot això, sense perjudici que les persones interessades puguen presentar qualsevol altre recurs que consideren pertinent.  
  
València, 25 d'octubre de 2016.- El director general: Enric Nomdedéu Biosca.